google/wiki40b huggingface dataset:
Johnny Pevik

Bakgrunn

Pevik var sønn av utvandrerne Ludvik Martin Pevik fra Bjugn og Johanne (født Johansen) fra Frøya. Han var bror av motstandsmannen Arthur Pevik. Brødrene vokste opp i Sør-Trøndelag etter at familien flyttet tilbake til Norge.
Pevik arbeidet som bygningssnekker. Ved den tyske invasjonen av Norge i 1940 tjenestegjorde han i nøytralitetsvakten. Han ble tatt som krigsfange, men etter tre døgn flyktet han og deltok i kampene i Norge fram til juni 1940.

Andre verdenskrig

Ifølge Malcolm Munthe, som i 1940 var assisterende militærattaché ved den britiske legasjonen i Stockholm, var Pevik den første fra Trøndelag som kontaktet ham i et forsøk på å skaffe våpen, ammunisjon og hjelp til å opprette radiokontakt mellom Trondheim og London. Munthe satte Pevik i kontakt med Special Operations Executive, og i den følgende tiden arbeidet han som kurer mellom Trondheim og Stockholm. I februar 1942 ble han knyttet til operasjon Lark i Trondheim med Odd Sørli som leder. Formålet var å opprette Milorg-grupper i området. Han jobbet blant annet tett sammen med Herluf Nygaard, Øivind Sørli og Herbert Helgesen. I mai reiste han til England og ble innrullert i Kompani Linge.
Den 3. mars 1943 dro Pevik sammen med Linge-karen Nils Uhlin Hansen fra Shetland med en våpenlast ombord i fiskeskøyta «MK Siglaos». Våpnene ble losset ved Lyngvær og senere smuglet til Milorg i Trondheim pakket i fisketønner og tønner merket «revemat».
Natten mellom 6. og 7. oktober 1943 deltok Pevik i et mislykket forsøk på å likvidere Henry Oliver Rinnan.
Den 10. november 1943 ble Pevik arrestert av Gestapo etter en tragisk misforståelse. Da han på et oppdrag sammen med Knut Brodtkorb Danielsen tok kontakt med hjemmefronten i Harran, fattet disse mistanke om at Pevik og Danielsen kunne være Rinnans provokatører. Identiteten deres ble sjekket ut mot hjemmefrontens kontakt ved den norske legasjonen i Stockholm, som ikke var tilstrekkelig informert og feilaktig opplyste at det ikke skulle være noen SOE-agenter i området. De to ble dermed angitt til Gestapo av sine egne, som nå var overbevist at de var tysk-kontrollerte provokatører. Danielsen klarte å komme unna og senere over til Sverige, mens Pevik ble tatt og ført til Trondheim.
Pevik ble utsatt for grov tortur på Gestapo-hovedkvarteret Misjonshotellet i Trondheim. Ifølge senere opplysninger fra Henry Rinnan ble han særlig stygt mishandlet, men ga ingen opplysninger.
Den 19. november 1944 ble Pevik i hemmelighet hengt på Misjonshotellet i Trondheim etter ordre av Gestapo-sjef Gerhard Flesch. Ifølge tyske vitner i den senere rettssaken mot Flesch ble Pevik henrettet uten dom. Flesh skal ha gitt ordre om at fangen måtte «forsvinne» i henhold til Hitlers Nacht und Nebel Erlass.
En veg ved Havstein kirke i Trondheim er oppkalt etter Johnny Pevik. Han ble post mortem tildelt St. Olavsmedaljen med ekegren
Athyreus

Utseende

Gjerne middelsstore (5-20 millimeter), korte og brede, blanke, høyt hvelvede skarabider. Kroppen er kledt med korte, lyse, oppstående hår. På farge er de ofte svarte, mørkbrune, eller gul- eller rødaktige med innslag av svart. Hodet er stort og bredt, kjevene (mandiblene) nokså store, gjerne med tenner som peker i flere retninger. Særlig hos hannene har pronotum gjerne horn som kan være rettet rett opp eller forover, og det er gjerne et horn på "snuten". Dekkvingene er korte og brede, rundede, med markerte punktrader. Beina er ganske kraftige, leggene på forbeina gjerne med fire store, butte tenner.

Levevis

I likhet med tordivlene graver disse billene lange ganger, som de fyller med humus eller gjødsel som larvene eter. De voksne billene flyr godt.

Utbredelse

Slekten er utbredt fra Costa Rica i nord til Argentina i sør, inkludert noen av øyene i Karibia.
Åreknuter

Behandling

Tidligere var det brukt injeksjon av steroider for å redusere størrelsen på åreknuter.
Elastiske strømper kan redusere plagene med åreknuter.
Ved årebetennelse med "overfladisk tromboflebitt" kan det være aktuelt å bruke en salve "Hirudoid" som inneholder et blodfortynnende medikament "heparin".
Det vanlige tiltaket nå er operasjon det man fjerner de aktuelle blodårene. Det går en stor vene, "Vena Saphena Magna", under huden fra foten, like foran den indre ankelknoken,"mediale malleol", oppover like bak kanten av skinnleggen, like bak innsiden av kneet, før den går oppover ,fremover mot framsiden av låret. Ved operasjon kan hele denne venen fjernes ved å tre igjennom en wire som det festes en liten "kopp" på enden, som trekkes slik at venen blir liggende i "koppen". Andre årer blir fjernet igjennom små sår som skjæres i huden.
Den store Vena Safena Magna kan også brukes dersom pasienten trenger operasjon på årene i hjertet "bypass-operasjon" eller "shunt-operasjon".
Når pasienten ligger på operasjonsbordet, klapper årene sammen og er vanskelige å se. Derfor opplever pasientene at kirurgen tegner opp åreknutene med tusjpenn på huden før operasjonen, eventuelt dagen før.
Operasjonen er ofte vellykket når det er smerter av åreknutene. Operasjon av hensyn til det kosmetiske er av og til mislykket.
Tetracassis

Utseende

En middelsstor, bredt hjerteformet, blank, gulbrunaktig (i alle fall på døde eksemplarer) skjoldbille med svarte tegninger. Sett fra siden er den kjegleformet. Kroppens midtparti er gulbrunt med svarte tegninger som inkluderer fine, C- og S-formede streker (noe som gjør at midtaprtiet kan minne om kassen på en fiolin), de utvidete sideflatene brungule. Antennene er trådformede og middels lange. Kroppen er egentlig ganske normalt proporsjonert, med pronotum og dekkvingene er noe utvidet mot sidene slik at de helt dekker oversiden, både hodet og beina er skjult under dette skjoldet. Med utvidelsen blir kroppsformen bredt hjerteformet, bredest foran midten av dekkvingene. Pronotum er rundet, dekkvingenes "skuldre" noe spisst framskytende. Oversiden er fint og nokså jevnt punktert.

Levevis

Både larvene og de voksne (imago) billene lever av å spise blad på næringsplanten. De voksne (imago) sitter tett inntil planten og det store flate halsskjoldet og dekkvingene gjør at billen kan være svært vanskelig å oppdage, og det er vanskelig for rovdyr å nå den sårbare undersiden. Larvene gjemmer seg gjerne under et tak av gammel avføring og planterester som er festet til den fremoverbøyde bakkroppsspissen.

Utbredelse

Arten er utbredt i Brasil (Minas Gerais).
Bergenhus regiment

Bergenhus regiment var et infanteriregiment med mannskaper fra Hordaland og Sogn og Fjordane. Regimentet ble opprettet i 1628. Det gjennomgikk en rekke omorganiseringer og ble nedlagt i 2002. 
Fra 2006 er det territorielle ansvaret og også rekrutteringsområdet overtatt av Heimevernet som anees som etterfølger av tidligere Bergenhus regiment. Slik har også Heimevernet «overtatt» regimentets historikk og regimentets faner er innarbeidet i dagens faner for Heimevernet. Bergenhus regiment er dermed videreført av Bergenhus Heimevernsdistrikt 09 og Møre og Fjordane Heimevernsdistrikt 11.
Under forberedelsene til Riksforsamlingen i 1814 oppnevnte regimentet, på samme måte som øvrige militæravdelinger, to medlemmer av Den grunnlovgivende forsamling: kaptein Ole Elias Holck og musketer Niels Johannesen Loftesnæs.
Bites

Bites er et album i industrial-sjangeren med gruppen Skinny Puppy utgitt i 1985.
Charlotte Amalia Dahlberg

Familie

Charlotte Amalia Dahlberg var datter av feltskjær Siegfried Christoph Andreas Haase og Charlotte Amalia Brummerstädt. Hun ble første gang gift med skreddermester Joachim Frederik Schultz (død 1823). Ekteskapet ble oppløst i 1820. Hun ble 4. august 1825 gift på Frederiksberg med skuespiller Carl Frederik Dahlberg (1797-1850). Også dette ekteskapet ble oppløst.

Liv og virke

Charlotte Amalia Dahlberg var i 1827-1828 skuespiller hos Peder Lauritzen Bigum i Kristiansand, før hun opptrådte med Julius Olsens selskap i Bergen fra 1828 til ca. 1831.
Charlotte Amalia Dahlberg etablerte seg dessuten som motehandlerinne i Bergen. En annonse fra 1831 forteller om hennes virksomhet: «Elastiske Haarkjæder, Hals- og Armbaand, Lorgnetsnore, Ørebandelokker, Fingerringe i forskjellige Mønstre forfærdiges; Krøller opsættes og Haar kjøbes af Madame C. A. Dahlberg.» Hun drev dessuten utleie av «Nye og moderne Christentøier.»
Fresh Aer Movement

Aer (uttales [eɘ] og sies som ordet «air» på engelsk), også kjent som Fresh Aer movement er en amerikansk rap-duo.

Historie

David Vonmering og Carter Schults gikk på samme videregående skole i Wayland i Middlesex i Massachusetts. Duoen spilte først i en annen musikkgruppe, før de startet Fresh Aer movement.
Etter en stund hadde de utvilket sin egen type musikk, med en blanding av rap med raggaevri, og akustisk pop. I begynnelsen av siste året på videregående, ga de ut sin første mixtape. Denne mixtapen gjorde at gruppa ble oppdaget av selskapet Good music all day, som produserte albumet «The Reach» for gruppa. Dette albumet har blitt lastet ned over 50 000 ganger.
Senere i 2011 publiserte de EP-en «What you need». Dette albumet nådde like etter nummer 1 på hiphopdiagrammer på iTunes. Duoen legger også ut youtubevideoer, på kanalen dere «Aer».
Etter at de var ferdig på videregående skole sommeren 2011, begynte Schultz og Vonmering på det mest kjente albumet sitt «The Bright Side». Etter et års arbeid ble det ferdige albumet gikk ut sommeren 2012.
Anakreons død

Anakreons død er en roman av den norske forfatteren Johannes Thrap-Meyer, først utgitt i 1928. Romanen inngår i en trilogi med Egoister (1927) og Over rimet vold (1929, posthum og ufullført).
Boken er beskrevet som en «høstroman» om den aldrende kammerherre Wilhelm Linaae og den unge enken Lalla Kobroe, begge ensomme og kjærlighetssøkende. Handlingen er preget av spennet mellom bitterhet, resignasjon og kjærlighet. Romanens handling er lagt til Kristiania i 1890-årene, og borgerskapets interiører. Den er skrevet i dialog med Ibsens Rosmersholm, og har en beslektet tematikk med denne.
Verket ble høyt vurdert av kritikken i sin samtid.
Romanens fremste virkemiddel er hovedpersonenes indre refleksjoner og egenanalyse. Kritikeren Finn Jor har påpekt at de to hovedpersonene gjennomgår en motsatt utvikling: «Linaae vet ved begynnelsen av boken at han er en slagen mann, en taper i livet.Under den beskyttelse en høy sosial posisjon gir, har han utfoldet sin personlighets lurvete halvhet. Men ved møtet med Lalla Kobroe blir han hel. [...] For henne er de løse tråder i hennes karakter synlige for henne fra starten av. Men istedenfor å hindre rakneprosessen påskylder hun den ved sine halvsannheter.»
Tittelen henspiller på kjærlighetsskuffelse, slik dette fremstilles i et bilde av Daumier, der den gamle, kåte Anakreon får et kirsebær av en hetære, setter det i halsen og dør.
Calcodes lecourti

Utseende

En middelsstor (25-32 millimeter), avlang, blank, rødbrun hjortebille. Hannens forstørrede kjever er litt krumme med en kraftig tann ved roten og en bred tann nær spissen. Hodet er firkantet, med et par vage skråkjøler. Pronotum er mye bredere enn langt, noe innsnevret bakerst. Dekkvingene er litt hvelvede. Hunnen er bredere, uten forstørrede kjever, fargen mer rødlig enn hannen.

Levevis

Larvene utvikler seg i råtne trestammer.

Utbredelse

Arten er utbredt på Sulawesi.
Thryallis

Utseende

Middelsstore, gråbrunt-spraglete trebukker. Kroppen er påfallende kort og bred.

Utbredelse

Slekten er utbredt i Mellom-Amerika.
Penelope Lively

Liv

Hun ble født som Penelope Low i Kairo i 1933, og tilbrakte sin tidligste barndom i Egypt, før hun ble sendt på internatskole i England da hun var tolv år. Hun studerte moderne historie ved St Anne's College ved University of Oxford. Hun giftet seg med akademikeren Jack Lively i 1957, og hans karriere tok dem fra Swansea til Sussex og Oxford, og til sist til Warwick University, hvor han var professor i politikk. De fikk to barn, Josephine og Adam. Ektemannen døde i 1998 og Penelope Lively lever i dag i det nordlige London. Hun har nå seks barnebarn.

Forfatterskapet

Hennes første barnebok, Astercote, ble utgitt i 1970. Det er roman med fantastiske elementer og handling plassert i landsbyen Cotswolds og i nabolagets skogsområde ved en middelalderlandsby som er utryddet av pest. Siden da har hun utgitt mer enn tyve bøker for barn, og fått særlig anerkjennelse for The Ghost of Thomas Kempe og A Stitch in Time. For den førstnevnte vant hun i 1973 Carnegie-medaljen fra Library Association, anerkjent som årets beste barnebok av en brite. For den sistnevnte vant hun i 1976 Whitbreads pris for barnelitteratur. De tre romaner har emne fra lokal historie, løselig tilbake 600, 300 og 100 år i tiden.
Hennes første roman for et voksent publikum, The Road to Lichfield, ble utgitt i 1977 og ble nominert til Bookerprisen. Hun gjentok det i 1984 med According to Mark, og vant i 1987 prisen for Moon Tiger som forteller om en kvinnes stormfulle liv mens ligger døende i en sykehusseng. Som med alle hennes bøker er Moon Tiger preget av en nær oppmerksomhet til minnenes kraft, fortidens virkning på nåtiden, og spenningene mellom de 'offisielle' og de personlige historiene. Hun utforsket de samme tema mer direkte i sine sakprosabøker A House Unlocked (2001) og Oleander, Jacaranda: A Childhood Perceived (1994), en minnebok fra hennes egyptiske barndom.
På norsk finnes Månetigeren (Tiden, 1990) og Det spøker for James (Gyldendal, 1976; The Ghost of Thomas Kempe).

Æresbevisninger

Hun er medlem av Royal Society of Literature, og er også visepresident for Friends of the British Library.
Hun ble utnevnt til offiser av Den britiske imperieordenen (OBE) i 1980, kommandant av Den britiske imperieordenen (CBE) i 2001, og Dame Commander av Den britiske imperieordenen (DBE) i 2012 (nyårets æresbevisning for tjenester for litteraturen).
Liv Køltzow

Familie

Køltzow giftet seg i 1985 med forfatteren og litteraturforskeren Kjell Heggelund, som døde i 2017.

Utdannelse

Køltzow er utdannet cand.mag. med fagene idéhistorie, historie og engelsk.

Forfatterskap

I sitt tidlige forfatterskap ble Køltzow ikke bare oppfattet som «kvinnesaksforfatter», men sågar som sentral blant norske kvinnesaksforfattere. Hun tilhørte kretsen rundt tidsskriftet Profil. Stilen hennes er blitt beskrevet som en krysning mellom det observerende og det analytiske, mellom realisme og modernisme, som er unik i norsk litteratur.
Køltzow har også vært aktiv som dramatiker, og var medforfatter av teaterstykket Jenteloven, som vakte oppsikt i 1970-årene.
Hennes Amalie Skram-biografi vakte oppsikt da den utkom, og i 1994 ble hun den første mottaker av Amalie Skram-prisen. Hun ble i 1988 nominert til Nordisk råds litteraturpris for romanen Hvem har ditt ansikt og i 2002 for Det avbrutte bildet. Hun mottok Brageprisen i 1997 for Verden forsvinner.
I 2015 ga hun ut romanen Melding til alle reisende, der hun tok utgangspunkt i sin egen fortvilelse over å ha blitt diagnostisert med Parkinsons sykdom flere år tidligere. Anmelderne mente at hun hadde klart å skrive en humoristisk kjærlighetsroman med dette som bakteppe.

Dokumentarfilm

I 2016 viste NRK dokumentarfilmen Livs liv om Liv Køltzow. Filmen ble produsert av Fenris Film. Manus og regi var ved Odd Isungset.
Christiania Glasmagasin

Christiania Glasmagasin er en norsk kjede med butikker, spesialisert på glass og interiørartikler. Gruppen har sin opprinnelse i fabrikkutsalget for de norske glassverkene og kan føre sin historie tilbake til opprettelsen av Det Kongelige norske Compagnie i 1739. Christiania Glas-Magazin holdt til i en bygning på det senere Jernbanetorget. På folkemunne gikk det under navnet GlasMagasinet, og i 1887 ble dette navnet offisielt tatt i bruk.
Siden 1862 har utsalget vært å finne på Stortorvet. Her sto Glasmagasinets nye forretningsgård Stortorvet 10 ferdig i 1899 etter tegninger av arkitekt Harald Olsen. Det er en av byens mest kjente detaljforretninger.
Senezj SPETSNAZ-senter

«Senezj» SPETSNAZ-senter (russisk: "Senezh" Komandovanie sil spetsial'nykh operatsij "Senezj" 1102. TsGSAeH)  - FPN 92154 er et fast treningssenter for spesialstyrker (SSO) i Solnetsjnogorsk. Senteret er underlagt Generalstabens spesialoperasjonskommando i Russland.
Geir Rognø

Karriere

Rognø har spilt med Jan Eggum, Dag Arnesen, Ole Thomsen, Mads Eriksen, Jahn Teigen, Thor Endresen, Egil Eldøen, Rune Hauge og Kim Fairchild, og  «Pål Thowsen Band», «Hot Cargo», «Gruv», «Funkaholics», «Little Big Band», «Kjersti Misje Band» og «TT-jug» samt internasjonale artister. Han er også kjent fra TV-prosjekter. Rognø begynte å spille jazz-fusion i 1980-åra i bandet «Little Big Band» etter å ha deltatt i mange mer funk-rock inspirerte band som «TT-jug». Inspirert av band som «The Crusaders» og «Spyro Gyro», og artister som Dave Grusin og Herbie Hancock, var han banebrytende for norsk fusion-musikk. Han utviklet en sterk slaphand-teknikk inspirert av Stanley Clarke og Larry Graham. Utover i 1980-åra spilte han som freelancemusiker med mange jobber for teater.
Grunnkretser i Nore og Uvdal kommune

Grunnkretser i Nore og Uvdal kommune er delområder og grunnkretser som seksjonerer Nore og Uvdal kommune, Buskerud, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Altstadt, Dresden

Innere Altstadt

Til indre Altstadt regnes den delen av det sentrale Dresden som ligger innafor byens tidligere murer på sørsida av Elben. Grensa gjenfinnes i dag som et grønt belte fra Zwinger, langs Wallstraße/Marienstraße, Dr.-Wilhelm-Külz-Ring/Waisenhausstraße og Ringstraße/St. Petersburger Straße ned til Carolabrücke.
Etter at det historiske Dresden brøt seg gjennom murene, ble Postplatz anlagt der den tidligere Wilscher Tor lå, og Pirnaische Platz ved den tidligere Pirnaischer Tor. Augustusbrücke og Carolabrücke sørger for forbindelsen over Elben til Neustadt. De fleste av Dresdes berømte byggverk befinner seg i indre Altstadt, som Zwinger, Frauenkirche, Semperoperaen, Dresdner Residenzschloss, Kreuzkirche og Hofkirche.
Viktige torg og plasser for øvrig er Altmarkt, Neumarkt, Theaterplatz og Schlossplatz. Også i indre by framstår Dresden som en grønn by, med Brühlsche Garten og parken ved Zwinger.
Etter ødeleggelsen av Dresden i 1945 opphørte indre Altstadts rolle som sentralt forretningsstrøk. Bydelen er framfor alt turistenes Dresden, men i seinere år merkes en forsiktig gjenoppbygging av en viss forretningsvirksomhet. Det som fantes av boligkvarterer ble også utsletta i bombeangrepet – sammen med beboerne – og i dag bor det kun 1 300 mennesker i Innere Altstadt.
Aagots fjellsang

«Aagots fjellsang» er en norsk sang. Den ble skrevet av Waldemar Thrane (musikk) og Henrik Bjerregaard (tekst).
Sangen er en del av deres syngespill, Fjeldeventyret, som hadde premiere i Christiania i 1825. Den avsluttende delen av første akt finner sted på en seter, hvor budeia Aagot lokker på kyra ved å fremføre denne sangen. Det var første gang at en norsk komponist anvendte en lokk.
«Aagots fjellsang» ble i tillegg internasjonalt kjent, ettersom den berømte svenske operasangeren, Jenny Lind, hadde den med på sine verdensomspennende konserter.
Den dansk-tyske komponisten Frederik Kuhlau skrev også melodi til «Aagots fjellsang».
Ricardo Carvalho

Landslaget

Han ble tatt ut i Portugals EM-tropp til EM i Frankrike 2016.
José María Orozco botaniske hage

José María Orozco botaniske hage (spansk: Jardín Botánico José María Orozco) er en botanisk hage som tilhører Universidad de Costa Rica. Den befinner seg på universitetets hovedampus, Ciudad Universitaria Rodrigo Facio, i San Pedro. Den har et areal på om lag 0,45 hektar. Den ble oppretta i 1932 av José María Orozco, og er dermed den eldste av campusens installasjoner som fremdeles eksisterer. Universidad de Costa Rica ble grunnlagt åtte år seinere, og den botaniske hagen var den eneste akademiske enheten som befant seg på området hvor campusen ble anlagt. Den botaniske hagen ble i 1959 offisielt oppkalt etter grunnleggeren.
Giovanni Gronchi

Bakgrunn

Gronchi ble medlem av den kristne bevegelsen som var grunnlagt av den katolske presten Romolo Murri i 1902.
Han tok sin første høyere grad i litteratur og filosofi ved Scuola Normale Superiore di Pisa. Mellom 1911 og 1915 virket som lærer i klassiske fag i flere byer (Parma, Massa di Carrara, Bergamo og Monza).
Han meldte seg så som frivillig til militærtjeneste under første verdenskrig.

Politikk

Gronchi deltok i 1919 i dannelsen av Partito Popolare Italiano (PPI). Samme år ble han valgt til Deputertkammeret. Han var leder i den katolske fagforeningen Confederazione dei Lavoratori Cristiani.
I 1922 ble han statssekretær for handel og industri i Benito Mussolinis regjering, men i 1924 bestemte PPI seg for å bryte med Mussolini og Gronchi sto i spissen for opposisjonen mot fascistene. Etter at Mussolini forbød opposisjonen og han i 1926 ble kastet ut av parlamentet, trakk Gronchi seg ut av det politiske liv og arbeidet som forretningsmann.

Etter fascismen

I 1944 ble Gronchi igjen politisk aktiv, blant annet som medlem av Comitato di Liberazione Nazionale og var til 1945 handels- og industriminister i Ivanoe Bonomis og Alcide De Gasperis regjeringer. Han ble i 1946 valgt til den grunnlovgivende forsamling for det kristendemokratiske partiet Democrazia Cristiana. Han ble også valgt til parlamentet og ble i 1948 og 1953 valgt til president i Deputertkammeret.

President

I 1955 ble Gronchi valgt til Italias president. Da han gikk av i 1962, fikk han som tidligere president sete i Senatet som livstidssenator.
Uten en tråd

Uten en tråd er en roman av Jens Bjørneboe (1966). Boken ble utgitt anonymt på Scala forlag. Forlaget reklamerte imidlertid med at den var skrevet av en kjent forfatter. Forfatteren Jens Bjørneboe, ble relativt raskt avslørt og anklaget for å ha skrevet pornografisk. Etter en opprivende rettssak ble både Bjørneboe og hans forlegger i juni 1967 dømt i Byretten for å ha henholdsvis skrevet og utgitt pornografi. Saken gikk deretter til Høyesterett som opprettholdt dommen og skjerpet straffen noe. En liknende dom ble felt over Agnar Mykles bok Sangen om den røde rubin 10 år tidligere.

Handling

Boken handler om en 19 år gammel pike med seksuelle hemninger. Hun oppsøker en lege som har spesialisert seg på orgasme. Legens behandling er vellykket, og hun drar på en rundreise i Europa der hun utfolder sin seksualitet i mange ulike sammenhenger. I et fjernsynsintervju fra 1966 omtalte forfatteren boken som satire og parodi, ja harselas. Han understreket at boken ikke var skrevet i «en pornografisk hensikt», og at den «drev gjøn med pornografien».

Forbudt i Norge

Uten en tråd ble forbudt i Norge, men den ble oversatt og utgitt i Danmark under tittelen Uden en trævl. Den ble også filmatisert i Danmark under tittelen Uden en trævl. Forbudet mot Uten en tråd er aldri senere blitt opphevet, men håndheves ikke. Boken er tatt med i Bjørneboes samlede verker.

Bjørneboes hevn

Tilskyndet av rettssaken skrev Bjørneboe den beske oppfølgeren Uden en trævl 2 (1968)  med like pornografisk innhold som den første og med samme hovedperson. Boken er uttrykkelig «Tilegnet den norske højesteret». Her blir autoritetspersoner innen politi og rettsvesen uthengt som spesielt perverse. Boken er bare utkommet i Danmark.
Eupromerella

Utseende

Middelsstore, korte og brede, brunlige trebukker med middels lange antenner. Pronotum har en kort tann midt på hver side.

Levevis

Larvene lever i død ved.

Utbredelse

Slekten er utbredt i Sør-Amerika.
Prosphilus

Utbredelse

Slekten er utbredt i det sørlige og østlige Afrika.